DTAC นำร่องยื่นซองประมูลคลื่น 1800MHz วันแรก ดันราคาหุ้นพุ่ง 9%
DTAC นำร่องยื่นซองประมูลคลื่น 1800MHz วันแรก ดันราคาหุ้นพุ่ง 9% ล่าสุด ณ เวลา 10.09 น. อยู่ที่ระดับ 43.50 บาท เพิ่มขึ้น 3.50 บาท หรือ 8.75% สูงสุดที่ระดับ 43.75 บาท ต่ำสุดที่ระดับ 42.25 บาท มูลค่าการซื้อขาย 365.92 ล้านบาท
8 ส.ค. 2561

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.09 น. อยู่ที่ระดับ 43.50 บาท เพิ่มขึ้น 3.50 บาท หรือ 8.75% สูงสุดที่ระดับ 43.75 บาท ต่ำสุดที่ระดับ 42.25 บาท มูลค่าการซื้อขาย 365.92 ล้านบาท

ทั้งนี้ ราคาหุ้น DTAC ปรับตัวขึ้นแรงวันนี้หลังมีการรายงานข่าวว่า บริษัท ดีแทค ไตรเน็ต จำกัด ซึ่งเป็นบริษัทย่อยของบริษัท จะทำการยื่นเอกสารเพื่อเข้าร่วมประมูลและเพื่อขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 1800 MHz ต่อสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในวันนี้
แต่อย่างไรก็ตาม สำหรับการประมูลคลื่นความถี่ย่าน 900 MHz ตามประกาศ กสทช. เรื่องหลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน 890 -895 /935 -940 MHz ลงวันที่ 3 กรกฎาคม 2561 นั้น บริษัท (รวมถึงบริษัทในเครือ) จะไม่เข้าร่วมการประมูลและจะไม่ยื่นคำขอรับใบอนุญาตให้ใช้คลื่นความถี่ย่าน 900 MHz ตามประกาศฯ ดังกล่าว
ตามการรายงานข่าวก่อนหน้านี้ : DTAC กลับลำยื่นประมูล 1800MHz วันนี้! ครวญคลื่น 900 MHz ความเสี่ยงสูง-ต้นทุนบาน
ล่าสุดวันนี้ (8 ส.ค.61) มีการรายงานข่าวว่า ตัวแทนจากบริษัท ดีแทค ไตรเน็ต จำกัด ซึ่งเป็นบริษัทย่อยของ DTAC ได้เข้ายื่นเอกสารเพื่อเข้าร่วมประมูลและเพื่อขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 1800 MHz ต่อ กสทช. แล้วเมื่อเวลาประมาณ 9.52 น.